別施君叔异
作者：鄧肅
朝代：宋

paragraphs: 泮水儒生急寸祿，白袍干人如立鵠。
爭注蟲魚股置錐，世外語言不到目。
我嫌人醉還啜醨，常嗟心迹兩相離。
邂逅得君能我意，筆端聊復出新奇。
愛君未冠少年郎，語出輒驚鵷鷺行。
若不紛華替初志，事業他時未易量。
今被青衫走塵土，滿面春風歸仕路。
拄笏政可望西山，莫見輶軒腰傴僂。
我今縶維猶未釋，相思何處訪縱跡。
爲君時望斗牛間，期君光芒高萬尺。